Siim-Tanel Annus

Siim-Tanel Annus (sündinud 4. jaanuaril 1960 Tallinnas) on eesti graafik, maalikunstnik ja performance'i-kunstnik. Siim-Tanel Annus lõpetas 1978. aastal Tallinna 4. Keskkooli. 1974. aastal alustas ta kunstiõpinguid Tõnis Vindi erastuudios. Aastatel 1978–1984 õppis ta kunstiajalugu Tartu Riiklikus Ülikoolis ja lõpetas õpingud diplomitööga "Noor-Eesti väljaannete kujundus (aastani 1917)". Tegutsenud vabakunstnikuna Tallinnas. 1979. aastast Eesti Kunstnike Liidu liige. Alustas 1970. aastate keskel mustade ja valgete pindade vastandusel rajanevate abstraktsete joonistustega. Katab pindu peene õrna joone, punktiirjoone ja punktiga; horisontaal- ja vertikaaljoonestikku kombineerides saavutab vahelduva rütmi. Väljendanud oma fantaasialendu dünaamilistes struktuurides, ühendanud neis tehnilise korrektsuse romantilise mõtestatusega: sarjad "Informatsioon", "Mustvalged linnad" (mõlemad 1970. aastate II pool, 25 lehte, tušš), "Tornid taevasse" ja "Taevalinnad" (mõlemad 1983, u 40 lehte, tušš, kõrgtrükk). 1986. aastal loobus teoste pealkirjastamisest ja hakkas neid nummerdama. 1988. aastast viljelenud serigraafiat. Maalis aastatel 1983–1995, nn tumedal perioodil akrüülvärvide ja guaššidega mustale kartongile või lõuendile, valitsevad olid minimalistlikud vormid ning must ja kuldne värvus. 1995. aastal alanud nn heledal perioodil loonud heledaid, soojades toonides, valge taustaga akrüülmaale, milles on olulisim valguse kujutamine. Geomeetriline vorm on muutunud vabamaks, kujundid religioosseks. Tema teoseid on Tallinnas Eesti Kunstimuuseumis ja Rahvusraamatukogus, Helsingis Ateneumis, Pori Kunstimuuseumis, Espoo linna valduses, Oulu kirjastuses Kaleva ja USA-s New Brunswickis Rutgersi Ülikooli Norton Dodge'i kunstikogus. Aastatel 1980–1993 oli Annus Eesti peamisi performance'i viljelejaid: 31 performance'it, sh 1980–1982 ja 1987 15-16 minutit kestev "Läbimised" oma koduaias Mooni 46-a (filmivõtted ligi 100 osalejaga lõhkeainete ning tõrvikutega; kohal oli ka Annust portreteeriv Soome televisiooni võttegrupp; lõppes mässuga, mille käigus peatus liiklus Mooni tänaval mõneks ajaks ja osalejad sajatasid valjult Nõukogude võime; Annus viidi koos soomlastega jaoskonda, kus pärast miilitsaülemuse telefonikõne vabastati kõik), 1988 "Kullavalamine" I-II Tallinnas ja Imatral ning "Õhtusöök umbes poolele miljonile" Helsingis Finlandia-talo ees, ka mitmel rahvusvahelisel näitusel. Arhetüüpseil sümboleil põhinevate performance'ite läbiv idee oli rituaalse toimingu kaudu hingelise vabaduse saavutamine. Kasutanud rohkelt tuld ning pürotehnilisi võtteid. Alates 1976. aastast on Annus korraldanud ligi 60 isikunäitust Euroopas, Ameerikas ja Aasias. Osalenud ligi 200 rahvusvahelises kunstiprojektis.[viide?] 1997. aastal esindas Eestit 47. Veneetsia rahvusvahelisel kunstibiennaalil. Kunstniku teoseid on peale Eesti, Soome ja USA kunstimuuseumide ka Saksamaal ning paljudes erakogudes üle maailma. 1976, 1980, 1982, 1984, 1988 – Rijeka joonistusbiennaal (1980 sai auhinna) 1983, 1987, 1989 – Ljubljana graafikabiennaal 1983, 1989, 1992 – Tallinna graafikatriennaal 1988 – Heidelbergi graafikabiennaal 1989, 1992 – Fredrikstadi graafikabiennaal 1989, 1990 – Kanagawa graafikanäitus 1989–1990 – "Struktuur. Metafüüsika" Soomes, Rootsis ja Saksamaal 1991 – "Binational Israel – USSR" Jeruusalemmas, Düsseldorfis ja Moskvas 1991 – Eesti graafika näitus Belgias Le Louvre'is 1992 – "Müüt ja abstraktsioon" Karlsruhes 1992 – "Baltimaade nonkonformistlik kunst" Torontos 1978 – Vilniuse Arhitektide Maja 1979, 1981 – Eesti Teaduste Akadeemia Raamatukogu, Tallinn 1983 – Tallinna Kunstisalong 1986 – Riia 1989, 1991 – Helsingi 1991 – Hamamatsu 1991 – Hamburg 1992 – Glücksburg 1993 – galerii Deco, Tallinn 1995 – Tampere 2019 – Adamson-Ericu muuseum, Tallinn 2011 – Kristjan Raua preemia – autoritehnikas maalikomplekt Tallinna Kunstihoone isikunäitusel „Raha ja poeesia”. Soome televisiooni dokfilm Siim-Tanel Annusest Tema isa oli kirjandusteadlane ja bibliograaf Endel Annus. Tanel Veenre. Siim-Tanel Annus, Mooni kuningriigi valitseja EPL.ee, 6. juuni 2009 Siim-Tanel Annus Vabar-Thurlow, Vappu (1996). Eller, Mart-Ivo (toim). Eesti Kunsti ja Arhitektuuri Biograafiline Leksikon. Tallinn: Eesti Entsüklopeediakirjastus. Lk 29–30. "Kollektsionäär leidis vanapaberitünnist kuhja Tallinna miilitsa salatoimikuid". Eesti Ekspress. Vaadatud 23. septembril 2024.